ועדת הכספים, כנסת 20, פרוטוקול מספר 947, 2018-02-06 10:50

משה גפני: אני עובר לסעיף הבא בסדר היום, בקשה להארכת הרשאות לכרייה וחציבה על פי סעיף 5(ג) לחוק נכסי המדינה, התשי"א-1951.

משה גפני: אנחנו קיימנו דיון על הנושא הזה, אישרנו את הבקשה הראשונה או השנייה, אייל?

אייל בן ארי: אישרנו את השנייה.

משה גפני: זאת הראשונה.

משה גפני: ביקש היועץ המשפטי, מכיוון שהסתמכו על החלטה ישנה, שיבוא משרד המשפטים כדי להגיד האם הוא מאשר את הדבר הזה, אבל אני לפני זה - - -

איתן ברושי: מישהו פה מהמינהל?

ישי לוי: כן, שלום.

משה גפני: שלום וברכה.

משה גפני: אני הייתי בוועידה של התעשיינים, פגשנו את אלי כהן מתרמוקיר והוא אמר שלא הסתדר.

משה גפני: בבקשה.

ישי לוי: אני אתייחס.

משה גפני: תגיד את השם והתפקיד לפרוטוקול.

איתן ברושי: בנושא החול?

משה גפני: החולות הדקים, כן.

ישי לוי: שמי ישי לוי, מנהל תחום המחצבות ברשות מקרקעי ישראל.

ישי לוי: עוד קודם לדיון הקודם שהיה בנושא החולות אנחנו הגענו להסדר מול חברת אנגל שלמרות ההפרות הם יוכלו להמשיך לפעול בשטח.

ישי לוי: אנחנו חתמנו את ההסדר, יש הסדר חתום איתם, הם גם קיבלו רישיון מהמפקח על המכרות לעבוד בשטח ומבדיקה של פיקוח אצלנו הם אכן עבדו בשטח.

ישי לוי: הסתבר שהם פעלו בניגוד לרישיון.

ישי לוי: מיד איך שניתן להם הרישיון, אני מדגיש, של המפקח על המכרות במשרד האנרגיה הם פעלו בניגוד לרישיון של המפקח על המכרות והמפקח על המכרות בא אליהם בטענות על העניין.

ישי לוי: ממה שאני מבין, הוא כן מוציא חול בשטח.

משה גפני: הוא אמר לי שלא.

משה גפני: אלי כהן מתרמוקיר - - -

איתן ברושי: תאר לך שהם היו באים בטענות לבנק וסוגרים את הבנק.

איתן ברושי: היו סוגרים את האוצר כי יש הרבה טענות לאוצר.

משה גפני: רגע, שנייה, איתן, זה לא קשור ל - - -

איתן ברושי: יש לכם כוח לסגור.

משה גפני: איתן, דקה.

איתן ברושי: לא, מזמן לא כעסתי.

משה גפני: מי אדוני?

חגי אדרי: חגי מהתאחדות התעשיינים, מחטיבת הבנייה.

משה גפני: לגבי מה אתה מתייחס?

חגי אדרי: אני מגיב פשוט למה שאמר ישי.

חגי אדרי: עד כמה שידוע לנו לא יוצא חולות דקים מהמפעל והחריגה או ההפרה המדוברת, לטענת המפעיל של המחצבה, הוא לא ידע שאסור לו לחצוב באותו קיר כי ברישיון הקודם היה מותר וברישיון החדש אי אפשר.

חגי אדרי: אני לא רוצה להיכנס לפרטים כי אני לא שולט בזה לעומק, אבל זו עמדת המחצבה.

ישי לוי: אני מדגיש רק שמדובר ברישיון של המפקח על המכרות, לא בהרשאה של רשות מקרקעי ישראל.

משה גפני: לא משנה, המשמעות של העניין שתרמוקיר לא יכולה לעבוד.

ישי לוי: תרמוקיר יכולה לעבוד ו - - -

משה גפני: היא לא יכולה לעבוד, הוא אומר לי שהיא לא יכולה.

ישי לוי: החברה עובדת, צריך להבין שיש מקור - - -

קריאה: החברה.

ישי לוי: לא, המפעל עובד, יש אספקה של חולות דקים, יש אספקה של חולות לשוק.

משה גפני: למה אלי כהן לא בא?

חגי אדרי: הוא בחו"ל.

איתן ברושי: הוא צריך גם לעבוד, הוא לא יכול להתעסק כל הזמן עם הפקידוּת.

משה גפני: רגע, שנייה, איתן, אני רוצה לפתור את הבעיה, זה לא יעזור מה שאני - - -

איתן ברושי: אני רוצה - - -

משה גפני: יש מישהו מהמפעל שאפשר להשיג אותו?

חגי אדרי: טלפונית?

משה גפני: כן, טלפונית, אפשר?

חגי אדרי: ממפעל חולות לבנים?

משה גפני: לא, מתרמוקיר.

משה גפני: חולות לבנים זה לא צדיקי הדור, אבל - - -

ישי לוי: אדוני, בהרשאה הוא יכול לעבוד, אין שום - - -

משה גפני: הוא לא יכול לעבוד, נו, מה - - -

ישי לוי: שיתכנס לתוך הגבולות המותרים לו.

משה גפני: בסדר, מה ההתחכמות?

ישי לוי: שיתכנס - - -

משה גפני: אם אתה יכול להשיג לי אותו, בבקשה.

משה גפני: אני מחפש גם את מנהל המינהל ואי אפשר להשיג אותו.

משה גפני: איתן, בבקשה.

משה גפני: נסה להשיג אותו בינתיים.

איתן ברושי: אדוני היושב ראש, אני מחויב ללכת לדיון אחר במסגרת יום הגליל, אבל אני רוצה לומר, ככל שאני יכול, שככל שאפשר למנוע את הארכת המכרז.

איתן ברושי: אני לא יכול להשתחרר מהסיפור של מרום הגולן ואני לא מבין את הקריטריונים שלכם.

איתן ברושי: עוד פעם, ייקוב הדין את ההר.

איתן ברושי: אני לא מבין למה אתם מתערבים במכרז ולא הצלתם את מרום גולן מזה שלקחת את המכרז למחצבת טוף על הגבול, חברה מראשון לציון.

איתן ברושי: זה רק במדינה משוגעת יכול לקרות.

איתן ברושי: הם פיתחו את זה.

איתן ברושי: עכשיו הבירוקרטיה אומרת 'אתם סיימתם את תפקידכם, נביא את הטייקונים מתל אביב או מראשון שהם יתעשרו מהטוף שמרום גולן פיתחה על הגבול'.

איתן ברושי: על הגבול ממש, לא על יד הגבול.

איתן ברושי: לא יכול להיות.

איתן ברושי: כמחאה, אני נגד זה, אני אלך עם זה עד הסוף, אני מבקש מגפני לא לאשר את הבקשה.

איתן ברושי: זה לא שאלת חיים, הבקשה לפטור.

איתן ברושי: אתם לא מתביישים לבוא עם הדבר הזה?

איתן ברושי: לא יכולתם לפטור את מרום גולן?

איתן ברושי: זה כן ושם לא?

איתן ברושי: מה, איזה תפיסות יש לכם?

איתן ברושי: איזה ערכים יש לכם?

איתן ברושי: בושה.

איתן ברושי: אני מבקש להוריד את זה מסדר היום, שתבואו בזחילה להסביר, תחזירו למרום גולן את המחצבה.

ישי לוי: אני מבקש להתייחס.

ישי לוי: אנחנו מדברים פה בשתי סוגיות.

ישי לוי: סוגיה ראשונה זה אחיהוד, שעולה כאן, זה סדר היום שנקבע, זו מחצבה שוועדת ביין, הוועדה המקצועית - - -

משה גפני: זאת לא המחצבה שעליה אנחנו מדברים.

ישי לוי: לא, אני מתייחס כאן לסוגיה שהעלה כבוד חבר הכנסת איתן.

ישי לוי: אנחנו מדברים על מחצבת אחיהוד שקיבלה הרשאה ופטור ממכרז מכוח הוועדה המקצועית.

ישי לוי: חבר הכנסת הנכבד מדבר פה על מחצבה אחרת שנמצאת בגולן, מחצבת חרמונית, שאף היא קיבלה הרשאה מכוח ועדת ביין, היא מימשה את הזכות שעמדה לה מכוח אותה הרשאה ומה לעשות, הסתיימה תקופת ההרשאה.

איתן ברושי: אבל לא הסתיימה תקופת ההתקשרות בגולן.

משה גפני: אבל, איתן, אני לא הולך להשקיע בזה עכשיו כל כך הרבה זמן.

משה גפני: יכול להיות שבאמת אני לא אאשר, אבל - - -

ישי לוי: הסתיימה תקופת ההרשאה, מה לעשות, אנחנו בסוף - - -

משה גפני: לחנך, תחנך את מנהל המינהל, לא אותו.

משה גפני: הוא פקיד, עושה את עבודתו.

איתן ברושי: את המנהל צריך להחליף.

משה גפני: בסדר, תחליף, בשביל זה אתה חבר כנסת.

ישי לוי: נכבדיי, יש חוק במדינת ישראל שמחייב אותנו להוציא מכרז, זה לא בידיים שלנו, להבנתי גם לא בידיים של מנהל המינהל, יש חוק שאנחנו מחויבים אליו.

ישי לוי: זה היה גם בהליך משפטי ונקבע במסגרת בית המשפט.

משה גפני: אין מישהו מהמפעל, מוסמך, שאני יכול לדבר איתו?

ישי לוי: אז אני אומר שיש הבדל גדול בין הדיון שלנו כאן לבין מישהו שמיצה את ועדת ביין לפני שנים רבות, עבר את התקופה, פנה לבית המשפט ובית המשפט קבע שאין אלא להוציא את זה למכרז.

איתן ברושי: בוא נעשה מכרז מי יושב על הגדר בגולן.

איתן ברושי: נראה כמה יעמדו למכרז על הישיבה בגולן.

משה גפני: טוב, הם לא מקבלים חולות דקים.

משה גפני: הם מקבלים מנגב מינרלים והם מקבלים 70% מהאספקה שלהם ובנגב מינרלים מהבוקר יש תקלה אז הם לא מקבלים בכלל.

משה גפני: לא מסתדר לי כל העניין.

משה גפני: יש פה מישהו ממשרד המשפטים?

אריאל צבי: כן.

משה גפני: תשאל אותו, אייל.

משה גפני: אני לא יודע אם אני אצביע, אבל תשאל אותו כדי שנגמור את הדיון.

אייל בן ארי: בדיון הקודם כן ביקשנו את התייחסות משרד המשפטים לגבי חלוף הזמן בין הדיון בכנסת הקודמת לבין האישור המחודש של ועדת הפטור, בעצם גם ההסתמכות של ועדת הפטור מ-2017 על החלטת הוועדה המקצועית של השופט ביין מ-2011, השאלה הייתה אם גם חלוף הזמן בין 2011 ל-2017 עמדה לנגד עיני ועדת הפטור החדשה והיא גם שקלה את זה, גם ביחס כמובן להחלטה המהותית של הוועדה המקצועית.

אייל בן ארי: זו בעצם הייתה השאלה.

אריאל צבי: בוקר טוב, אדוני היושב ראש.

אריאל צבי: אריאל צבי, משרד המשפטים.

אריאל צבי: העמדה שלנו היא מאוד פשוטה, המשמעות של העמדה המשפטית שמציג היועץ המשפטי לוועדה היא בעצם ביטול של החלטת ועדת הפטור של רשות מקרקעי ישראל.

אריאל צבי: אני אקדים ואומר, גילוי נאות, אני ישבתי בוועדת הפטור כנציג שרת המשפטים והעמדה שאני מציג כרגע גם אושרה בידי המשנה ליועץ המשפטי לממשלה-משפט אזרחי.

אריאל צבי: העמדה שלנו היא בעיקרון שחלוף הזמן, כמו שהוא מונח בפנינו, הוא לא טעם מספיק בשביל לבטל את ועדת הפטור.

אריאל צבי: במידה שהכנסת מעוניינת לקבל את חוות הדעת של הייעוץ המשפטי ולא לאשר את העסקה אנחנו חושבים שצריך בהקשר הזה לשים לב לעוד כמה היבטים.

אריאל צבי: כמו שדורשת הפסיקה והמשפט המנהלי לגבי שינוי של החלטה מנהלית.

אייל בן ארי: ההחלטה שלנו לא הייתה לאשר.

אריאל צבי: אני רוצה להשלים.

אריאל צבי: שינוי של החלטה מנהלית, אומרת הפסיקה, אומרת הספרות, צריך לשים לב האם היה פה שינוי נסיבות מהותי בגלל חלוף הזמן וצריך גם לשים לב להשלכות של ביטול ההחלטה הזאת על מי שהסתמך ב - - -

משה גפני: אבל אתה כל הזמן מדבר על ביטול ההחלטה, אף אחד לא דיבר פה על ביטול ההחלטה.

משה גפני: שאל היועץ המשפטי, בחלוף הזמן, האם משרד המשפטים מאשר את זה?

אייל בן ארי: אני גם רוצה לחדד עוד משהו, ההמלצה של - - -

אריאל צבי: אני אסביר שוב.

משה גפני: רגע, תשמע.

אייל בן ארי: נאמר כאן דבר, כאילו המלצנו לא לאשר.

אייל בן ארי: לא הייתה שום המלצה עד לנקודה זו לוועדה לאשר או לא לאשר את הבקשה של רמ"י.

אייל בן ארי: אני רוצה להבהיר את זה.

אריאל צבי: אני אחזור שוב, אני מנסה לתת את הגבולות של הזירה המשפטית.

אריאל צבי: אם באמת העמדה של היועץ המשפטי, אם הוא חש חוסר נוחות בהקשר הזה ובאמת החלטת ועדת הפטור והוועדה המקצועית, דינן להתבטל בגלל חלוף הזמן, אני מסביר מה ההשלכות של זה.

אריאל צבי: העמדה שלנו היא - - -

משה גפני: בסדר, אני לא הולך לקיים פה דיון סרק.

משה גפני: השאלה האם אתה מאשר את מה שהביא המינהל, זה הכול.

משה גפני: אנחנו לא המלצנו כלום.

אריאל צבי: אנחנו חושבים שהעמדה של המינהל סבירה ואנחנו חושבים ש - - -

משה גפני: בסדר, בסדר.

איתן ברושי: אני נגד.

משה גפני: ראש המועצה רוצה?

משה גפני: בבקשה, ביקשת על זה?

יורם ישראלי: כן.

יורם ישראלי: אנחנו מנהלים, בלי קשר למחצבה הזאת, מאבק לא פשוט על שמירת הגליל ירוק.

יורם ישראלי: הולכים שם להקים לנו בתמ"א 14ב את המחצבה הכי גדולה בארץ באזור הצפון, מחצבת אשרת, ובלי קשר לעניין, במסגרת תמ"א 14ב העלו שוב פעם לדיון את המחצבה הזאת בסמיכות לשטח שדות - - -

משה גפני: אתה מדבר על מחצבת אחיהוד?

יורם ישראלי: מחצבת אחיהוד, כן.

יורם ישראלי: ואנחנו מתנגדים שייתנו שם אישור בכלל לכרייה של הדבר הזה, שלא יפתחו את המחצבה הזאת בכלל.

יורם ישראלי: זאת ההזדמנות לעצור את כל התהליך הזה, לא צריך לפתוח את המחצבה הזאת לכרייה.

איתן ברושי: תוריד את זה מסדר היום.

איתן ברושי: תוריד את זה מסדר היום עד שתתנצלו על מרום גולן.

איתן ברושי: היושב ראש, הצעה לסדר, להוריד את זה מסדר היום.

משה גפני: אין הצעה לסדר כזאת, זה מאיין את הדיון.

איתן ברושי: גפני, אפשר להיות מקורי - - -

משה גפני: הצעה לסדר יכולה להיות על משהו אחר.

משה גפני: אייל, זה מספק אותך ממשרד המשפטים?

אייל בן ארי: כן, אני רק רוצה להשלים נקודה, שגם שאלנו את ישי בפסק הדין בנושא של צמיתות.

אייל בן ארי: דובר על זה שמ-2005 המחצבה לא הייתה בשימוש, אף גוף לא החזיק ברישיון חציבה כאשר ההחלטה הסופית של ועדת ביין הייתה ב-2011.

אייל בן ארי: רק תוכל להשלים, בבקשה, לוועדה, את הפער בין 2005 ל-2011?

אייל בן ארי: מה קרה באותו פרק זמן?

ישי לוי: כמו שאמרתי, ב-2005 לא אישרה ועדת ביין את הבקשה להמשך בפטור ממכרז עד 2011, הרי שלחברת צמיתות לא הייתה הרשאה ולא הייתה פעילות בשטח.

אייל בן ארי: מה קרה בינתיים עד 2011, היה ערעור על ההחלטה של ביין?

אייל בן ארי: מה קרה?

ישי לוי: לא קרה שום דבר, היו הליכים שחברת צמיתות יכולה לפרט עליהם, שהיא ניהלה, עד שוועדת ביין התכנסה בשנית ואישרה בסופו של דבר את המשך הפעילות, או המליצה על המשך פעילות.

משה גפני: בסדר, אייל?

משה גפני: קיבלת תשובה?

משה גפני: אנחנו סיימנו את הדיון.

משה גפני: שני דברים.

משה גפני: קודם כל אני מבקש תשובה ממנהל המינהל, אמנם אני איש זוטר במערכת ואני מחפש אותו כבר שבוע כדי לדעת מה קרה עם החולות הדקים מכיוון שנאמר לי שזה לא הסתדר.

משה גפני: אז אני מבקש לדעת תשובה לגבי העניין הזה.

משה גפני: אבל גם לגופו של עניין, החברים בוועדה מבקשים, בראשם איתן ברושי, מבקשים בדיקה נוספת לגופו של עניין במחצבת אחיהוד.

משה גפני: אני מטיל על חבר הכנסת יצחק וקנין שיבדוק את העניין, שיבוא עם תשובה, נקבל בינתיים את התשובה לחולות הדקים ואז נצביע.

משה גפני: הדיון לא יתקיים יותר, הרי אנחנו לא מצביעים היום.

איתן ברושי: ושראש המינהל יבוא ולא ישלח אתכם.

משה גפני: לא, איתן.

איתן ברושי: למה לא? שיבוא להסביר.

משה גפני: איתן, מה זה אתה עם הטלפון?

משה גפני: אתה נגד התקנון עכשיו.

איתן ברושי: יש מצב חירום בגליל.

ישי לוי: אדוני, הבעיה בחולות הדקים - - -

משה גפני: יש שתי סוגיות.

משה גפני: סוגיה אחת זה שאני מבין שעדיין לא הסתדר והמציאות הזאת של העברת או אספקת החולות הדקים היום לא מתקיימת.

משה גפני: היא לא מתקיימת, את הפרטים אתם יודעים, אבל נאמר, ולא נאמר לי אחרת, נאמר על ידך בישיבה הקודמת שזה מסופק ואני מאוד שמחתי.

משה גפני: אני ביקשתי אפילו להוציא הודעה לעיתונות ובסוף, ברוך ה', לא יצא, שאני לא התבזיתי, אבל ביקשתי להוציא הודעה לעיתונות, בעיניי זה היה דבר מאוד חשוב, שהעובדים בתרמוקיר יכולים לאבד את מקום עבודתם והמציאות הזאת שינתה את המצב בזה שאתם אפשרתם להם את הכרייה.

משה גפני: מתברר שהכרייה לא מתבצעת עכשיו בגלל סיבות שאני לא נכנס אליהן.

משה גפני: זה דבר אחד.

משה גפני: והדבר השני - - - אני לא מקיים דיון, מה?

אריק בוגנר: אני רוצה להגיד לפרוטוקול - - -

משה גפני: שם?

אריק בוגנר: השם אריק בוגנר, אני מנכ"ל חברת צמיתות, שהמחצבה אמורה להיות מועברת לידיה.

אריק בוגנר: אנחנו כרגע, שבעה חודשים, ללא מחצבות בכלל בתחום שלנו.

משה גפני: אתה מדבר על אחיהוד או אתה מדבר - - -

אריק בוגנר: אחיהוד זו המחצבה הרלוונטית, כן.

אריק בוגנר: אני מודיע לוועדה פה שאם תוך שלושה חודשים לחברה אין חומרי גלם היא מפסיקה לייצר בכלל, זה יפגע בתעשיית ההתפלה בישראל ויפגע בתעשיית עסקי מזון לבעלי חיים בישראל.

משה גפני: טוב.

משה גפני: הודעתך נרשמה, אנחנו גם מקבלים אותה.

משה גפני: אני ביקשתי שחבר הכנסת יצחק וקנין, ביקשתי ממנו כשדיברתי איתו בשקט, שהוא יעשה את זה מהר וחבר הכנסת וקנין יודע, הוא מיומן בעניין הזה.

יצחק וקנין: בתוך שבועיים אני אביא לפה את חוות הדעת.

משה גפני: כן ואז זה יובא - - -

קריאה: כמו ועדת האתיקה, העבודה הכי קשה, תמיד נותנים לו.

משה גפני: זה לא העבודה הכי קשה.

משה גפני: ועדת האתיקה זו עבודה קשה, אבל הנושא הזה הוא לא נושא קשה, הוא ילמד את זה, ישמע אותך, ישמע את האחרים.

משה גפני: אני לא ממהר לאשר למינהל דברים, אני חוטף אותה כל הזמן בפנים.

משה גפני: אם הייתי ועדה שמופקדת על המינהל הייתי עושה דיון על המינהל.

משה גפני: בסדר, אין בעיה, הכול בסדר, אני לא אומר שום דבר.

משה גפני: לגבי העניין הזה של הכרייה שם, במחצבה ההיא, אני רוצה לדעת תשובה, למה זה הפסיק, אני רוצה לדעת את כל הנושא הזה.

משה גפני: את הנושא של אחיהוד, אני ביקשתי שחבר הכנסת וקנין, שהוא גם איש הצפון, ילמד, ידבר עם ראש המועצה, ידבר עם - - - אתה ראית איזה התנגדות יש פה, אז שאני אלך גם להתאבד בשביל זה?

אריק בוגנר: אני יכול להגיד, ראש המועצה, אני לא מכיר אותו באופן אישי, אבל בדיוני הוועדה לא ראיתי שהוא התנגד שם לתמ"א 14ב.

אריק בוגנר: אני לא ראיתי התנגדות של מועצה אזורית משגב.

יצחק וקנין: זה לא משגב, מטה אשר.

אריק בוגנר: מטה אשר, סליחה.

אריק בוגנר: זה דרך אגב בשטח שיפוט של משגב, לא של מטה אשר.

קריאה: זה לא קשור גם לתמ"א 14ב, זו תכנית ישנה מאוד.

אריק בוגנר: לא, תמ"א 14ב קיבלה תוקף השנה הזאת והייתה זכות להתנגד אליה.

משה גפני: אנחנו רוצים לעזור לך, אנחנו לא נגדך.

אריק בוגנר: לא, יש פה קצת סילוף מידע שכל אחד זורק באוויר.

משה גפני: בסדר, אז בשביל זה - - -

יצחק וקנין: מבטיח לך שאני בודק את הדברים לגופם של עניינים.

ישי לוי: אדוני, רק מילה אחת.

ישי לוי: לגבי החולות הדקים, אני עוד פעם מדגיש, לאחר שה - - -

מיקי לוי: אני מבקש רשות דיבור, בבקשה.

מיקי לוי: אני מבקש דיון דחוף, אני אגיש לך, על כל נושא המחצבות במדינת ישראל.

מיקי לוי: אנחנו מקלים ראש בעניין הזה.

משה גפני: בסדר גמור.

מיקי לוי: דקה, אדוני.

מיקי לוי: הבעיה המרכזית תהיה שלא יוכלו להתפיל מי ים ומדינת ישראל תיקלע למשבר מים, אז צריך לבוא ולהחליט מה עושים.

מיקי לוי: אני לא אומר עכשיו מה טוב, אני חושב שכל הנושא של כל המחצבות במדינת ישראל, אנחנו גם כחברי כנסת לא מבינים אותו מספיק, לא מבינים את המשמעויות שלו.

מיקי לוי: מעבר לבנייה, אדוני, לא יהיו פה מים במדינת ישראל, לא יהיה.

משה גפני: טוב.

משה גפני: רק להבהיר, מה שאני עושה עכשיו מנותק ממה שאתה אומר.

משה גפני: אמרת את זה גם בישיבה הקודמת, אני מסכים איתך לחלוטין, כאן מדובר על דבר מקומי שאני מקווה שזה יסתיים בתוך שבועיים.

מיקי לוי: בסדר, לא, אנחנו נפתור את זה.

משה גפני: אני גם לא אוהב את מה שמתנהל שם, אני מחפש את מנהל המינהל, אני מקבל הודעה על זה שהפסיקו את האספקה של החולות הדקים.

ישי לוי: רק להשלים את המשפט.

משה גפני: רק משפט אחד, אנחנו לא נצביע היום.

ישי לוי: נכון ליום שלישי שהייתי כאן, כפי שאמרתי, ניתנה הרשאה של הרשות וניתן רישיון של המפקח על המכרות.

ישי לוי: הבעיה לא קשורה כרגע לרשות מקרקעי ישראל, היא מול המפקח על המכרות במשרד האנרגיה, אדוני.

משה גפני: בסדר.

ישי לוי: אז צריך לקיים את - - -

מיקי לוי: אז נביא אותו גם כן.

משה גפני: כן, מה השאלה.

משה גפני: ישי, אתה ראית שזה כל כך אכפת פה בוועדה, מישהו היה צריך להגיד לי, לפחות מנהל המינהל, 'שתדע שיש בעיות'.

משה גפני: הרי דיברתי עם מנהל המינהל לפני שבועיים - - -

ישי לוי: אלה דברים שהתפתחו, אדוני - - -

משה גפני: אין בעיה, הכול בסדר, תודה רבה, אנחנו סיימנו את הדיון בעניין הזה.